OBH 5872/1996.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása

	A panaszos a Hivatalunkhoz benyújtott beadványában a helyi hatóságoknak az őt és családját zaklató eljárását, köztük a területileg illetékes rendőrkapitányság járőrszolgálatban lévő beosztottainak 1996. február 12. napján lakóházuk bejáratánál tanúsított - hangzavarral és fényjelzésekkel kísért - támadó fellépését sérelmezi. 
	Mivel a panaszban előadottak alapján felmerült az Alkotmány 8. §-a (2) bekezdésében biztosított alapjog korlátozása tilalmának megsértése, vizsgálatot rendeltem el. 

A tényállás és a vizsgálat megállapításai

	A szóban lévő esetben jelentős tények tisztázására felkért Somogy Megyei Rendőr-főkapitányság vezetője által lefolytatott vizsgálat adatai szerint a panaszos az édesanyjával és testvérével Nyim községben a régebbi házukban lakik. A család nemrég épült másik házában még nem lakik senki.
	A konkrétan sérelmezett tényt illetően a megyei rendőr-főkapitány utasítása alapján ezirányban tájékozódni kívánó rendőrtisztet a panaszos a lakásba sem engedte be, vagy nyilatkozat tételre sem volt hajlandó. A szomszédban lakók által közöltek alapján pedig csupán az volt megállapítható, hogy 1996. év kora tavaszán B.I. , a panaszos fivére egy polgári ruhás ismeretlen személyt felszólított, hogy kék színű Lada típusu gépkocsijával álljon el - az egyébként lakatlan, lakásuk előtti közterületen lévő hídról -, aminek a gépkocsit vezető személy eleget tett. A járművön egyébként semmiféle lámpa nem villogott, s nem is szirénázott. A szituáció alapján semmi nem utalt arra, hogy B.I.-vel, illetve hozzátartozóival szemben rendőri intézkedés történt volna. Ilyen intézkedésre egyébként ebben az időszakban más alkalommal sem került sor. A panaszos által sérelmezett esetről a megkérdezett szomszédok egyike sem tud.

	Mindezen túlmenően a kérdéses időszakban sem a Siófoki Rendőrkapitányság, sem a Tabi rendőrőrs, mint területileg illetékes rendőri szerv nem rendelkezett kék színű Lada gépkocsival.
	A rendelkezésre álló adatok alapján tehát a panaszos által sérelmezetteket illetően, nem állapítható meg olyan alkotmányos visszásság, amely az országgyűlési biztos számára az 1993. évi LIX. törvény 20. § (1) bekezdésében írt intézkedés megtételére adna alapot.

Budapest, 1997. szeptember 30.

Gönczöl Katalin